b'\n_START_ARTICLE_\nCaf\xc3\xa8-Cinema Deg\xc3\xa0\n_START_SECTION_\nDescripci\xc3\xb3\n_START_PARAGRAPH_\nAquest edifici reprodueix la tipologia dels caf\xc3\xa8s cantants que des de comen\xc3\xa7ament de segle XX es constru\xc3\xafen arreu de l\'Europa occidental. A Barcelona es trobaven al Paral\xc2\xb7lel. Es tracta d\'una \xc3\xa0mplia sala, amb un escenari i unes llotges. A la dreta de l\'escenari hi ha un camerino i a l\'esquerra una escala per accedir a l\'habitatge de la planta baixa. Les vint llotges que hi ha se sustenten per mitj\xc3\xa0 de cinc columnes gruixudes que alhora suporten la coberta. Aquestes estan decorades amb els escuts de les quatre prov\xc3\xadncies catalanes. A sota la galeria esquerra hi ha la barra del bar. La fa\xc3\xa7ana presenta quatre finestres a la planta alta i cinc portes a la baixa, tres donen acc\xc3\xa9s a la sala i les altres a l\'habitatge. Els materials constructius emprats en aquesta obra s\xc3\xb3n la pedra, el ma\xc3\xb3 i el ciment. El paviment i les llotges s\xc3\xb3n de fusta.\n_START_SECTION_\nHist\xc3\xb2ria\n_START_PARAGRAPH_\nEl Caf\xc3\xa8-Cinema Deg\xc3\xa0 fou constru\xc3\xaft per Francesc Grau Alegret el 1920 amb diners provinents de les indemnitzacions de l\'antiga "Canadiense". Ramon Peir\xc3\xb3 de Casa "Raiet" en fou el constructor._NEWLINE_Des d\'un principi va ser la seu de la "Societat Recreativa Catalunya" fundada l\'agost de 1920, aquesta tenia per objectiu organitzar activitats recreatives i balls de sal\xc3\xb3._NEWLINE_El 25 d\'abril de 1931 va prendre el nom de la "Uni\xc3\xb3 Recreativa Republicana". Durant la Segona Rep\xc3\xbablica es va convertir en el Centre Republic\xc3\xa0 vinculat al partit radical d\'Alejandro Lerroux. L\'any 1934 hi va tenir lloc un m\xc3\xadting pol\xc3\xadtic amb el president Llu\xc3\xads Companys i el conseller Ventura Gassol. L\'activitat principal eren les sessions de ball i les projeccions de pel\xc2\xb7l\xc3\xadcules. Durant l\'\xc3\xa8poca franquista hi va haver problemes de censura i juntament amb el deteriorament del local va fer que es produ\xc3\xads el tancament el mar\xc3\xa7 de 1964. D\'aleshores en\xc3\xa7\xc3\xa0 ha restat gaireb\xc3\xa9 igual.'